Nouă cetăţeni români şi membri de familie ai acestora au fost evacuaţi miercuri din Fâşia Gaza şi au ajuns pe teritoriul Republicii Arabe Egipt, informează miercuri Ministerul Afacerilor Externe, potrivit agerpres.ro.
Ministerul Afacerilor Externe (MAE) precizează, într-un comunicat transmis AGERPRES, că miercuri, în urma eforturilor Celulei de Criză Interinstituţionale, prin intermediul Ambasadei României la Cairo şi al Oficiului de Reprezentare al României la Ramallah, 9 cetăţeni români şi membri de familie ai acestora au fost evacuaţi din Fâşia Gaza şi au ajuns pe teritoriul Republicii Arabe Egipt, prin punctul de frontieră Rafah.
Aceştia au fost preluaţi de către echipa consulară mobilă a Ambasadei României în Egipt, care îi va însoţi până la Cairo, de unde vor fi îmbarcaţi spre România, în perioada următoare.
De asemenea, marţi, 30 aprilie, un alt cetăţean român a fost sprijinit să părăsească Fâşia Gaza.
Până în prezent, 323 de cetăţeni români şi membri de familie ai acestora au fost evacuaţi din Fâşia Gaza.
”MAE menţine contactul cu autorităţile israeliene şi egiptene în vederea facilitării evacuării şi a altor cetăţeni români şi membri de familie în cazul în care vor mai fi alte solicitări, în funcţie de evoluţiile din teren şi de acordul părţilor implicate”, se mai arată în comunicat.
Un nou grup de cetățeni români și membri de familie evacuat din Gaza a ajuns în țară
Un grup de 12 cetăţeni români şi membri de familie evacuaţi din Fâşia Gaza a ajuns în România, astăzi, la bordul unei curse operate de către Compania Naţională TAROM, transmite Ministerul Afacerilor Externe (MAE).
Cei 12 cetăţeni au ajuns miercuri pe teritoriul Republicii Arabe Egipt prin punctul de frontieră Rafah, fiind preluaţi ulterior de către reprezentanţii Ambasadei României în această ţară.
O echipă mobilă a Celulei de Criză a MAE i-a însoţit apoi până la Cairo, de unde au fost îmbarcaţi spre România. MAE continuă dialogul cu autorităţile israeliene şi egiptene în vederea facilitării evacuării şi a celorlalţi cetăţeni români şi membri de familie aflaţi în Fâşia Gaza care au solicitat sprijin în acest sens, în funcţie de evoluţiile din teren şi de acordul părţilor implicate.